লুইস ফান হাল রবিবারই ম্যাচের পর ক্ষমা চেয়ে নিয়েছেন ম্যাচের রেফারি, চতুর্থ রেফারি ও একইসঙ্গে ক্লাবের সমর্থকদের কাছেও। আর্সেনালের বিরুদ্ধে ওল্ড ট্র্যাফোর্ডে ৩-২ গোলে ম্যাচ জেতার পর ৬৪ বছর বয়সী ডাচ ম্যানেজার বলেছেন, ‘‘আসলে আমি উত্তেজিত হয়ে পড়েছিলাম। পরে বুঝেছি আমার সংযমী হওয়া উচিত ছিল।’’ ফান হালের উত্তেজিত হয়ে পড়ার কারণ আর্সেনালের আলেক্সিস স্যাঞ্চেজ! তাঁর বিরুদ্ধে ফান হালের অভিযোগ, স্যাঞ্চেজ বেশ কয়েকবার ইচ্ছাকৃতভাবে পড়ে গিয়ে ফাউল আদায় করেছিলেন। তারই প্রতিবাদ করতে গিয়ে ফান হাল ম্যাচের চতুর্থ রেফারি মাইক ডিনকে ইচ্ছাকৃতভাবে পড়ে গিয়ে দেখাতে চেয়েছিলেন স্যাঞ্চেজও একইভাবে পড়ে যাচ্ছেন এবং রেফারি সেটা বুঝতে না পেরে ম্যান ইউয়ের বিরুদ্ধে ফাউল দিচ্ছেন।